Sur President, għażiż Petro, ninsab kuntent ħafna li qed narak hawnhekk fi Brussell illum, anke jekk iċ-ċirkostanzi huma tassew drammatiċi, iżda hawnhekk tinsab fost il-ħbieb. Nirringrazzjak li ppreżentajt ir-riżultati tat-taħditiet ta' Minsk lill-membri tal-Kunsill Ewropew, u għall-informazzjoni dwar l-aħħar żviluppi fuq il-post fil-Lvant tal-Ukraina. Dalwaqt ser nistiednek taqsam magħna l-valutazzjoni tiegħek tas-sitwazzjoni. Stedintek hawnhekk illum mhux biss biex nuruk is-solidarjetà tagħna mal-vittmi tal-aggressjoni - iżda wkoll biex nurik li minkejja li l-istati membri huma differenti minn xulxin, ninsabu magħqudin. Aħna nappoġġaw lilek u lil pajjiżek fl-isforzi tiegħek biex jerġa' jkun hemm il-paċi u biex iżommu l-indipendenza, is-sovranità u l-integrità territorjali tagħkom. Illum għadna nittamaw għal soluzzjoni paċifika iżda l-prova reali hija r-rispett għall-waqfien mill-ġlied. L-ewwel ftehim ta' Minsk ma ġiex irrispettat. Għaldaqstant nibqgħu wkoll prudenti sakemm il-kliem fuq il-karti jissarrfu f'fatti konkreti. L-Ewropa ser tkompli tibqa' magħquda, kemm fi żminijiet meta tkun meħtieġa reazzjoni aktar b'saħħitha, kif ukoll meta jkun meħtieġ li aħna nibagħtu assistenza akbar biex terġa' tinbena l-Ukraina. F'dan il-kuntest, ninsab kuntent ninnota l-ftehim ta' dalgħodu dwar programm b'saħħtu tal-Fond Monetarju Internazzjonali. F'dan il-mument kruċjali l-għaqda tagħna mal-Istati Uniti hija wkoll importanti. Illum il-ġurnata xejn ma huwa sempliċi. Madankollu, jiena fiduċjuż li d-determinazzjoni inkredibbli tal-Ukraini, il-kuraġġ u l-ispirtu ta' sagrifiċċju tagħhom ser ikunu ta' eżempju għal dawk in-nies li jirrispettaw il-libertà, id-demokrazija u d-dritt tan-nazzjonijiet għall-awtodeterminazzjoni. Wara d-dikjarazzjoni tiegħek, jiena ser nerġa' lura għal-laqgħa, fejn ser ikomplu d-diskussjonijiet dwar dan is-suġġett. Waqt il-konferenza stampa llejla, ser inkun nista' nitkellem aktar dwar l-eżitu ta' din id-diskussjoni. Petro, f'idejk. Ara l-paġna tal-laqgħa